Walter Block

Walter Edward Block (* 21. august 1941, New York, USA) je americký ekonóm patriaci do Rakúskej ekonomickej školy a teoretik anarchokapitalizmu. Je vedúcim katedry ekonómie na School of Business na Loyola University New Orleans, súkromnej univerzite v Louisiane a bol vedúcim členom libertariánskeho think-tanku Ludwig von Mises institute.

 Osobný život a kariéra 
Walter Block sa narodil v New Yorku, v mestskej časti Brooklyn. Jeho otec Abraham Block bol účtovník a mama Ruth Block bola koncipientka. Navštevoval James Madison High School, štátnu strednú školu v Brooklyne, ktorú v tom čase navštevoval aj americký politik Bernie Sanders. V roku 1964 Block získal titul Bachelor of Arts (B.A.) z filozofie na Brooklyn College a v roku 1972 doktorát z ekonómie na Columbia University, kde obhájil svoju dizertačnú prácu o regulácii nájomného v USA pod vedením Garyho Beckera.

V minulosti učil na University of Central Arkansas, Holy Cross College, Baruch College a Rutgers University. V rokoch 1979 až 1991 bol Block hlavným ekonómom vo Fraser Institute. Dnes je vedúcim katedry ekonómie na School of Business na Loyola University New Orleans.

V rozhovore sa Block vyjadril, že „V päťdesiatych a šesťdesiatych rokoch som bol iba ďalší socialista žijúci v Brooklyne“. Svoj posun k libertarianizmu pripisuje tomu, že sa zúčastnil na prednáške Ayn Rand, keď bol vysokoškolským študentom. Neskôr sa zúčastnil obeda s Ayn Rand, Nathanielom Brandenom a Leonardom Peikoffom, na ktorom Branden navrhol, aby si Block prečítal Atlas Shrugged od Ayn Rand a Ekonómiu v jednej lekcii od Henryho Hazlitta. Block hovorí, že posledný impulz k jeho konverzii prišiel so zoznámením sa s Rakúskou ekonomickou školou a anarchokapitalistickým teoretikom Murrayom ​​Rothbardom. Identifikuje sa ako „oddaný ateista“.

 Obhajoba neobhájiteľného 
Walter Block je autorom množstva kníh, avšak najviac sa preslávil knihou z roku 1976 s názvom Obhajoba neobhájiteľného, v ktorej obhajuje jednanie, ktoré je nelegálne alebo vo všeobecnosti spoločnosťou odsudzované, ale argumentuje, že toto jednanie nemá obete a dokonca je spoločensky prospešné. Kniha bola preložená do desiatich svetových jazykov. Znalec z Fox Business Channel John Stossel napísal, že Blockova poučná kniha ho inšpirovala k tomu, aby zistil, že ekonómia „osvetľuje to, čo zdravý rozum prehliada“.

 Bibliografia 

 Defending the Undefendable (1976) ISBN 0930073053
 A Response to the Framework Document for Amending the Combines Investigation Act (1982)
 Focus on Economics and the Canadian Bishops (1983)
 Focus on Employment Equity: A Critique of the Abella Royal Commission on Equality in Employment (with Michael A. Walker; 1985)
 The U.S. Bishops and Their Critics: An Economic and Ethical Perspective (1986). ISBN 978-0889750852. OCLC 15348791
 Lexicon of Economic Thought (with Michael A. Walker; 1988) ISBN 978-0889750814. OCLC 246846272
 Economic Freedom of the World, 1975–1995 (with James Gwartney, Robert Lawson; 1996)
 Labor Economics from a Free Market Perspective: Employing the Unemployable (2008). ISBN 978-9812705686. OCLC 169873717
 The Privatization of Roads and Highways: Human and Economic Factors (2009). ISBN 978-0773458413. OCLC 64487353
 Differing Worldviews in Higher Education: Two Scholars Argue Cooperatively about Justice Education (2010) ISBN 978-9460913501
 Building Blocks for Liberty (2010). Ludwig von Mises Institute, ISBN 978-1933550916. OCLC 717747069
 Yes to Ron Paul and Liberty (2012). ISBN 978-4871873239. OCLC 810904922

 Referencie 

 Externé odkazy 
 Oficiálne stránky
 Profil na Ludwig von Mises Institute
 kniha Obhajoba neobhájiteľného (1976) v češtine

 Zdroj 

Kategória:Ekonómovia USA
Kategória:Libertariáni
Kategória:Anarchokapitalisti
Kategória:Ateisti USA
Kategória:Politickí filozofi
Kategória:Rakúska ekonomická škola
Kategória:Absolventi Brooklyn College
Kategória:Absolventi Kolumbijskej univerzity
Kategória:Osobnosti z Brooklynu